钦定古今图书集成/明伦汇编/官常典/第544卷 > 《题花门将军游宴图》宋·濂
## 钦定古今图书集成/明伦汇编/官常典/第544卷 > 《题花门将军游宴图》宋·濂

《花门》将军七尺长，广颡穹鼻拳发苍。身骑叱拨紫电
光，射猎娑陵古塞傍。一箭正中双白狼，勇气百倍世
莫当。胡天七月夜雨霜，寒沙莽莽障日黄。先零老奴
古黠羌，控弦鸣镝时跳踉。将军怒甚烈火扬，宝刀双
环新出房。麾却何翅驱牛羊，平居不怯北风凉。白毡
为幄界翠行，铜龙压脊双角张。彩绳亘空若虹翔，将
军中坐据胡床，炽炭炙肉泣流浆，革囊挏酒蒲萄香。
驼蹄斜割劝客尝，赵女如花二八强。皮帽新裁系锦
𬙋，低抱琵琶弹《凤凰》。半酣出视驼马场，五花作队满
涧冈，但道驩乐殊未央。